32001R1555
L 205/21
JURNALUL OFÍCIAL AL UNIUNII EUROPENE
REGULAMENTUL (CE) NR. 1555/2001 AL COMISIEI
din 30 iulie 2001
de modificare a Regulamentului (CEE) nr. 1859/82 privind selectarea exploatațiilor cu evidență contabilă proprie în vederea determinării veniturilor exploatațiilor agricole
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul nr. 79/65/CEE al Consiliului din 15 iunie 1965 de creare a unei rețele de informații contabile agricole privind veniturile și activitatea economică a exploatațiilor agricole în Comunitatea Economică Europeană (1), modificat ultima dată de Regulamentul (CE) nr. 1256/97 (2), în special articolul 4 alineatul (4) și articolul 6 alineatul (2),
întrucât:
(1)
În conformitate cu articolul 4 din Regulamentul nr. 79/65/CEE, câmpul de observație include exploatațiile agricole care au o dimensiune economică egală sau mai mare decât un prag exprimat în unități de măsură europeană (UME) în sensul anexei III la Decizia 85/377/CEE a Comisiei din 7 iunie 1985 de stabilire a unei tipologii comunitare pentru exploatațiile agricole (3), modificată ultima dată de Decizia 1999/725/CE (4).
(2)
Articolul 2 din Regulamentul (CEE) nr. 1859/82 al Comisiei din 12 iulie 1982 privind selectarea exploatațiilor cu evidență contabilă proprie în vederea determinării veniturilor exploatațiilor agricole cu evidență contabilă proprie (5), modificat ultima dată de Regulamentul (CE) nr. 285/2000 (6), stabilește pragurile pentru 1995 și pentru anii contabili următori.
(3)
Modificările structurale au contribuit la scăderea numărului de exploatații mici și a contribuției acestora la producția totală din agricultură, acestea nemaifiind, în consecință, incluse în câmpul de observație, care trebuie să acopere partea cea mai importantă a activității agricole (cel puțin 90 % din marja brută totală standard).
(4)
Se recomandă ca, în cazul Italiei, pragul să fie ridicat de la 2 UME la 4 UME, însă, din motive practice, această modificare poate fi pusă în aplicare numai începând cu anul contabil 2002.
(5)
Măsurile prevăzute în prezentul regulament sunt conforme cu avizul Comitetului comunitar privind rețeaua de informații contabile agricole,
ADOPTĂ PREZENTUL REGULAMENT:
Articolul 1
Articolul 2 din Regulamentul (CEE) nr. 1859/82 se înlocuiește cu următorul text:
„Articolul 2
Pentru anul contabil 2001 (o perioadă de 12 luni consecutive începând în intervalul 1 ianuarie-1 iulie 2001) și pentru anii contabili următori, pragul prevăzut în articolul 4 din Regulamentul nr. 79/65/CEE și exprimat în UME este după cum urmează:
- Belgia:
16 UME
- Țările de Jos:
16 UME
- Danemarca:
8 UME
- Germania:
8 UME
- Franța:
8 UME
- Luxemburg:
8 UME
- Austria:
8 UME
- Finlanda:
8 UME
- Suedia:
8 UME
-
Regatul Unit
(cu excepția Irlandei de Nord):
16 UME
- Irlanda de Nord:
8 UME
- Irlanda:
2 UME
- Italia:
2 UME
- Grecia:
2 UME
- Spania:
2 UME
- Portugalia:
2 UME
Pentru Italia, pragul prevăzut în primul paragraf este de 4 UME pentru anul contabil 2002 (o perioadă de 12 luni consecutive începând în intervalul 1 ianuarie-1 iulie 2002) și pentru anii contabili următori.”
Articolul 2
Prezentul regulament intră în vigoare în a șaptea zi de la publicarea sa în Jurnalul Oficial al Comunităților Europene.
Prezentul regulament se aplică începând cu anul contabil 2001.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 iulie 2001.